Heidi Hautalan ”valheellinen” someuutisointi europarlamentin äänestyksistä saa moitteita muilta suomalaisilta.

Miapetra Kumpula-Natri kuvailee Hautalan toimintaa "itsensä pönkittämiseksi". JANNE RUOTSALAINEN

Europarlamentaarikko Miapetra Kumpula-Natri (sd) on hermostunut toisen suomalaismepin Heidi Hautalan (vihr) someuutisoinnista.

Kumpula-Natri kirjoittaa aiheesta tuoreessa Iltalehden blogissaan sekä kommentoi asiaa Twitterissä.

Euroopan parlamentin varapuheenjohtaja Hautalan levittämässä kuvassa suomalaismepit on jaettu kahteen ryhmään sen mukaan, äänestivätkö he niin sanottujen neonikotinoiditorjunta-aineiden eli mehiläisille tuhoisien myrkkyjen kieltämisen puolesta vai sitä vastaan.

Hautalan jakaman kuvan perusteella hän itse on äänestänyt tuholaismyrkyn kieltämisen puolesta, kun taas muun muassa Kumpula-Natri, Jussi Halla-aho (ps) ja Anneli Jäätteenmäki (kesk) olisivat äänestäneet kieltämistä vastaan.

- Voitte arvata hämmästykseni, kun näin netissä pyörivän Heidi Hautalan julisteen, jonka otsikossa väitetään, että olisin vastustanut kieltoa. Se ei ole totta. --- Sillä, mitä varapuheenjohtaja parlamentin päätöksenteosta viestii, on erityistä painoarvoa, Kumpula-Natri kirjoittaa blogitekstissään, jonka hän on otsikoinut " Rumaa mediapeliä mehiläisillä " .

Valheellista

Kumpula-Natri selventää blogissaan, että Hautala on julkaissut vain yhden äänestystuloksen, joka ei kerro totuutta kokonaiskuvasta eli että kaikki suomalaismepit äänestivät yhdessä rintamassa tuholaismyrkyn kieltämisen puolesta.

Sen sijaan Hautalan levittämä äänestystulos liittyy lisäkohtaan, joka myös haluaa kieltää neonikotinoidit, mutta ilman etukäteisvalmistelua saliin äänestettäväksi tuotu lisäkohta olisi Kumpula-Natrin mukaan vain lisännyt asian sekavuutta.

- Kaiken kaikkiaan ei siis kovin kummoinen tarkistus, ja siksi suurin osa mepeistä päättikin hylätä sen, hän kirjoittaa.

Kumpula-Natrin kuvaileekin blogissaan Hautalan uutisointia valheelliseksi.

Europarlamentaarikko Miapetra Kumpula-Natri päivitti perjantaina Iltalehden blogiinsa oman kuvagrafiikan miten suomalaismepit äänestivät tuholaismyrkkyjen kieltämisestä. KUVAKAAPPAUS

Itsensä pönkittämistä

Iltalehden tavoittama Kumpula-Natri sanoo olevansa harmistunut Hautalan toiminnasta.

- Heidin otsikointi johtaa harhaan aiheesta, joka on muutenkin helkkarin vaikea asia, hän sanoo.

- Tuollainen on ruminta politiikkaa mitä voi olla. Ollaan samalla puolella, mutta itsensä pönkittämiseksi etsitään eroja.

Kumpula-Natri muistuttaa kaikkiaan 560 mepin kannattaneen neonikotinoiditorjunta-aineiden kieltämistä - mukaan lukien kaikki suomalaiset.

Erityisesti Kumpula-Natria harmittaa valheellisen tiedon levittäminen lähipiiristä.

- Teemme paljon hyvää yhteistyötä. Siksi, kun tuollainen tulee läheltä, se tuntuu sitä pahemmalta.

Kumpula-Natri on saanut taustatukea kokoomuksen europarlamentaarikko Petri Sarvamaalta, joka kommentoi Facebookissa Kumpula-Natrin kirjoitusta ja laajemminkin vihreiden tiedotustoimintaa.

- Tämä vihreiden masinoima ”Miten meppi äänesti” -sarja on aiemmin määritellyt minut mm. ”naisten vihaajaksi” ja ”abortin vastustajaksi”. Nyt olen myös mehiläisten vihollinen!

Sarvamaa kuvailee vihreiden meppiäänestysuutisointia " post-totuuden ajan airueksi ja suunnannäyttäjäksi jo kauan ennen Trumpin vaalikampanjaa " .

- Joka muuten vetää oveluudessaan vertoja Pietarin kuuluisille trollitehtaille, Sarvamaa kirjoittaa.

Heidi Hautalan (vihr) someuutisointi europarlamentin äänestyksistä on suututtanut muita suomalaismeppejä. MATTI MATIKAINEN

Hyvä, jos herättää keskustelua

Syytetyn penkille joutunut Hautala kommentoi asiaa Iltalehdelle lyhyesti sähköpostilla perjantaina alkuillasta.

- " Miten meppi äänesti " -kuvia tehdään siksi, että haluan tuoda EU-päätöksentekoa ja meppien äänestyskäyttäytymistä läpinäkyväksi. On hyvä, jos kuvat herättävät keskustelua, Hautala kirjoittaa.

Hänen mukaansa neonikotinoidiäänestys ole niin yksinkertainen asia kuin Kumpula-Natri antaa ymmärtää.

- Alkuperäisen mietinnön ja kuvan tarkistusäänestyksen välillä on selvä ero siinä, onko kyseessä täyskielto ja sallitaanko poikkeukset. Nykyinen kieltomalli ei toimi eikä riitä. Tässä kuvassa on kyse juuri siitä, tarvitaanko täyskielto viipymättä ja poikkeuksetta.

Kumpula-Natrin syytöksiin tietoisesta harhaan johtamisesta Hautala ei ottanut kantaa.

Kotimaan politiikassa sekä SDP että vihreät kuuluvat oppositioon.